# Tanzaniese nasionale krieketspan

Tanzanië| Kenteken van die Tanzaniese nasionale krieketspan |
| Bynaam | *The Cows* |
| Konferensie | Tanzaniese Krieketvereniging (TCA) |
| Personeel |
| Kaptein | Kassim Nassoro |
| Afrigter |  Salieg Nackerdien, Imran Nackerdien |
| Internasionale Krieketraad (IKR) |
| IKR-status | Assosiaatlid met T20I-status (2001) |
| IKR-streek | AKV (Afrika) |
|

|  |  |  |  |
| --- | --- | --- | --- |
| IKR-ranglys | **Tans** | **Beste rang tot dusver** |  |
| T20I | 34ste | 30ste (op 17 November 2021) |  |

 |
| Internasionale krieket |
| Eerste internasionale |  Kenia t  Tanganjika in Nairobi; 1 Desember 1951 |
| Krieketwêreldbeker-verskynings | 0/14 |
| Kampioenetrofee-verskynings | 0/10 |
| Twintig20-internasionale wedstryde (T20Is) |
| Eerste T20I | t  Mosambiek op Rwandese Krieketstadion, Kigali; 2 November 2021 |
| Laaste T20I | t  Sint Helena op Achimota Skool, Accra; 28 Maart 2026 |
|

|  |  |  |  |
| --- | --- | --- | --- |
| T20Is | **Gespeel** | **Gewen/Verloor** |  |
| Algeheel | 83 | 51/29 (61,45%) (0 gelykop, 3 onbeslis) |  |
| Vanjaar | 4 | 4/0 (0 gelykop, 0 onbeslis) |  |

 |
| T20I-wêreldbeker-verskynings | 0/10 |
| T20I-wêreldbeker- kwalifiserings | 3 (*eerste in 2021*) |
| Beste uitslag | 4de plek (in 2025) |
|  |
|

|  |
| --- |
|

**T20I-klere** |

 |
|  |

Die **Tanzaniese nasionale krieketspan** (Engels: *Tanzania national cricket team*; Swahili: *Timu ya kriketi ya Tanzania*), met die bynaam “The Cows”, is die nasionale krieketspan wat Tanzanië in internasionale krieket verteenwoordig. Krieket word in Tanzanië deur die Tanzaniese Krieketvereniging (*TCA*, van Engels: *Tanzania Cricket Association*; Swahili: *Shirikisho la Kriketi Tanzania*) beheer. Tanzanië is sedert 2001 ’n assosiaatlid van die Internasionale Krieketraad (IKR). Ná die toetslande Suid-Afrika en Zimbabwe, asook die assosiaatlede Kenia, Namibië en Uganda is Tanzanië saam met Nigerië tradisioneel een van die sterker nasionale Afrikakrieketspanne.

Krieket in die huidige Tanzanië is in 1890 vir die eerste keer op die eiland Zanzibar deur matrose en bemanningslede van die Britse Vloot gespeel en ná die Britse oorname van die vastelandse Tanganjika het krieket ook daar begin versprei. Hulle het egter eers van die vroeë 1950’s af gereeld teen ander spanne begin speel en gereeld reekse teen die plaaslike mededingers Kenia en Uganda beslis. Voor dié Afrikaland se naamverandering in 1964 het die nasionale span onder die naam Tanganjika opgetree. Van 1966 af het Tanzanië spelers beskikbaar gestel vir die gesamentlike Oos-Afrikaanse span wat in 1989 die Oos- en Sentraal-Afrikaanse span geword het; as Oos-Afrika het hulle aan die eerste Krieketwêreldbeker 1975 deelgeneem.

In April 2018 het die IKR besluit om aan al sy lede volle T20I-status toe te ken. Vervolgens word al die T20I-wedstryde wat Tanzanië ná 1 Januarie 2019 teen ander IKR-lede speel as ’n volle T20I erken. Tanzanië is tans (Mei 2026) 34ste op die Twintig20-wêreldranglys.

## Beheerliggaam

*Die hoofartikel vir hierdie afdeling is: Tanzaniese Krieketvereniging.*
Die Tanzaniese Krieketvereniging (Engels: *Tanzania Cricket Association*, TCA; Swahili: *Shirikisho la Kriketi Tanzania*) is in 1958, voor Tanganjika se onafhanklikwording, as die Tanganjikaanse Krieketvereniging (Engels: *Tanganyika Cricket Association*, TCA; Swahili: *Shirikisho la Kriketi Tanganyika*) gestig. Ná Tanganjika se vereniging met Zanzibar in 1964 het die beheerliggaam sy huidige naam verkry. Die beheerliggaam is verantwoordelik vir die reël van krieket in Tanzanië. In 2001 het dit ’n assosiaatlid van die Internasionale Krieketraad (IKR) geword. In dieselfde jaar het hulle by die Afrikakrieketvereniging (*Africa Cricket Association*, “ACA”) aangesluit.

Die Tanzaniese Krieketvereniging bestuur al die Tanzanië-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van T20I-reekse teen ander spanne, en die reël van internasionale wedstryde tuis. Daarbenewens is die TCA verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Tanzaniese span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Tanzanië oor ’n o/19-nasionale span wat aan die o/19-krieketwêreldbeker deelneem.

## Geskiedenis

### Beginjare

Britse koloniste het krieket aan die einde van die 19de eeu na die huidige Tanzanië gebring. Matrose en bemanningslede van die Britse Vloot het die spel vir die eerste keer in die destydse Sultanaat Zanzibar gespeel. In 1890 is die eerste gedokumenteerde wedstryd op die eiland Zanzibar tussen Britse setlaars en lede van die Britse Vloot beslis. Reeds in 1916, tydens die Oos-Afrika-veldtog, het Britse troepe Lushoto naby Tanga in die destydse Duits-Oos-Afrika bereik en krieket na die vasteland gebring. In dieselfde jaar is daar gereeld krieket in dié gebied gespeel. Ná die Britse oorname van die voormalige Duitse kolonie as die Volkebondmandaat Tanganjika in 1919 het die spel op die vasteland verder begin versprei. Aan die begin was krieket veral langs die kus en op die eiland Zanzibar gevestig met vername ontwikkelinge in Dar-es-Salaam, die nuwe magsentrum onder die Britte. Nasionale wedstryde (“Amptenare t Settlers”) is tot in 1964 gereeld beslis, maar geen interterritoriale wedstryde is gespeel nie.

In die vroeë 1920’s het Britse militêre en burgerlike beamptes die Government Service Sports Club, die Railways Sports Club en die Dar es Salaam Gymkhana gestig, terwyl die Indian Sports Club deur Indiese handelaars en spoorwegwerkers gestig is. Ná die toestroming van Indiese arbeiders na Afrika om die streek se spoornetwerk op te rig het die gewildheid van krieket toegeneem. Immigrante van die Indiese subkontinent het teen die 1930’s die meeste spelers gestel, met ’n aansienlike Europese minderheid, terwyl die Afrikabevolking geen belangstelling in die spel getoon het nie. Teen dié tyd was krieket goed gevestig in Dar-es-Salaam en die leidende krieketklubs het op 20 Maart 1935 die Dar-es-Salaam Krieketvereniging ter bevordering en organisasie van krieket gestig. Hoewel die beheerliggaam multi-etnies was, was die etniese groepe lede van hulle eie krieketklubs. In die 1930’s en 1940’s het die Britse en Indiese gemeenskappe krieket na ander dele van die land geneem. Die groot afstande tussen die stede en die stadige vervoer het die reël van wedstryde egter gekniehalter, waarvolgens die spel in die binneland nie dieselfde status bereik het soos aan die kus nie. Aan die einde van die Tweede Wêreldoorlog was dit een van die mees beoefende sportsoorte in die streek.

### Oos-Afrikaanse span

*Die hoofartikel vir hierdie afdeling is: Oos-Afrikaanse krieketspan.*
Vlag van die Oos-Afrikaanse nasionale krieketspan, later Oos- en Sentraal-Afrika
Die Tanganjikaanse krieketspan nadat hulle die driehoekige toernooi teen Kenia en Uganda in die vroeë 1960’s gewen het
In 1951 is die Oos-Afrikaanse Krieketkonferensie (Engels: *East Africa Cricket Conference*, EACC; later die Oos- en Sentraal-Afrikaanse Krieketkonferensie, *East and Central Africa Cricket Conference*, ECACC) gestig as die beheerliggaam van krieket in die streek. Hulle het toesig gehou oor die interkoloniale wedstryde tussen die drie stigtingslede Kenia, Uganda en Tanganjika. Later dieselfde jaar het ’n saamgestelde Oos-Afrikaanse span Rhodesië gehuisves. Ook in 1951 het ’n Tanganjikaanse span vir die eerste keer in ’n driehoekige toernooi teen Kenia en Uganda hul eerste internasionale wedstryde gespeel. Een jaar later is Tanganjika deur Uganda met vyf paaltjies geklop. Ongereelde wedstryde teen Kenia en Uganda is dwarsdeur die 1950’s gespeel en Zanzibar het van 1956 af ook teen Uganda gespeel.

Oos-Afrika se volgende gedokumenteerde wedstryd was in 1956 teen ’n besoekende Pakistanse span. Onder die kapteinskap van Denis Dawson (die broer van die Suid-Afrikaanse toetsspeler Ossie Dawson) het die Oos-Afrikane die driedaagse wedstryd met agt paaltjies verloor. In die volgende jaar is die Oos-Afrikane deur die besoekende Sunder-krieketklub met nege paaltjies verslaan. In 1958 het ’n Suid-Afrikaanse span met spelers van ’n nie-Europese herkoms na die streek getoer en een wedstryd teen Oos-Afrika in Nairobi gespeel. Onder hul kaptein Malcolm Ronaldson, ’n voormalige eersterangse speler vir die Oostelike Provinsie, is Oos-Afrika in dié wedstryd deur die Suid-Afrikane met sewe paaltjies verslaan. In 1958, nog voor Tanganjika se onafhanklikwording, is die beheerliggaam Tanganjikaanse Krieketvereniging (Engels: *Tanganyika Cricket Association*, TCA; Swahili: *Shirikisho la Kriketi Tanganyika*) gestig en ná die vereniging van Tanganjika met Zanzibar in 1964 is dit in Tanzaniese Krieketvereniging (TCA, van Engels: *Tanzania Cricket Association*; Swahili: *Shirikisho la Kriketi Tanzania*) hernoem. In ooreenstemming met die Afrikaland se naamverandering is die nasionale span van Tanganjika in Tanzanië hernoem.

Ander teenstanders het ook na Tanganjika begin toer, waaronder die Marylebone-krieketklub (MKK) in 1957 en 1963, asook in 1958 ’n Suid-Afrikaanse nie-Europese span (wat ook teen Zanzibar gespeel het) en in 1964 ’n Pakistan International Airlines-span. Daarnaas het baie van die Oos-Afrika besoekende spanne teen Tanganjika (later Tanzanië) te staan gekom, waaronder Pakistan Cricket Writers (in 1956), Sunder Cricket Club (in 1957), Gujarat (in 1959), F.R. Brown’s XI (in 1961) en Commonwealth XI (in 1962), met die Pakistan Cricket Writers, Sunder, Gujarat en F.R. Brown’s XI wat ook Zanzibar ontmoet het. Aangesien baie van die toerende spanne ook ervare toetsspelers ingesluit het, het die gashere geen oorwinning aangeteken nie. Tanganjika, oftewel Tanzanië, het in vier onbesliste wedstryde gespeel en ses nederlae gely, terwyl Zanzibar een onbesliste uitslag aangeteken het en in vier wedstryde verslaan is.

Gedurende die 1960’s het Oos-Afrika verskeie toerende spanne ontmoet. In 1962 het hulle twee wedstryde teen die Statebond se krieketspan gespeel. In die eerste wedstryd in Nairobi (10 tot 12 Februarie 1962) is die Oos-Afrikane met 20 lopies geklop. Dié wedstryd word veral onthou vir ’n vinnige honderdtal deur Basil D'Oliveira in die Statebondspan se tweede beurt. In die tweede wedstryd in Oktober, ook in Nairobi, het die Statebondspan Oos-Afrika met 118 lopies geklop. Die besoekende MKK het in 1963/64 drie wedstryde in Uganda gespeel, een in Tanganjika en sewe in Kenia. Een van dié wedstryde teen die Oos-Afrikaanse span in Kampala het die MKK met ’n beurt en 71 lopies gewen. In 1966 het Oos-Afrika by die Internasionale Krieketkonferensie (IKK; nou Internasionale Krieketraad, IKR) as ’n assosiaatlid aangesluit. In dieselfde jaar het Zambië by die jaarlikse toernooi aangesluit, wat daarmee ’n vierhoekige toernooi geword het. In Augustus 1967 het die besoekende Indiërs teen Uganda met ses paaltjies en een driedaagse eersterangse wedstryd teen Oos-Afrika met agt paaltjies gewen. In 1968 het ’n internasionale span van Engelse eersterangse spelers in ’n driedaagse wedstryd teen Oos-Afrika in Nairobi onbeslis gespeel. In dieselfde jaar het Tanzanië die vierhoekige toernooi teen Kenia, Uganda en Zambië vir die eerste keer gewen. Die toernooi het neergekom in die laaste wedstryd teen Zambië in Nairobi wat Tanzanië met ses paaltjies gewen het. In dié wedstryd het C. D. Patel vir Zambië gespeel, terwyl sy broer R. D. Patel deel was van die Tanzaniese span.

In Junie en Julie 1972 het Oos-Afrika Engeland vir 18 wedstryde teen plaaslike spanne besoek en ’n oorwinning oor Noord-Wallis aangeteken. Geen van dié wedstryde het eersterangse status geniet nie. Die MKK het in 1973/74 weer Oos-Afrika besoek. In Desember 1973 het hulle twee wedstryde in Zambië gespeel, gevolg deur nog twee in Tanzanië en toe vier in Kenia. Hul enigste wedstryd teen die volle Oos-Afrikaanse span, wat oor eersterangse status beskik het, is deur die MKK met 237 lopies gewen.

As gevolg van die Arusha-verklaring van 1967 is baie besighede in die 1970’s genasionaliseer en die meeste Indiërs en Britte het die land begin verlaat. Krieketspelers soos R. D. en C. D. Patel het die land verlaat en hulle in Zambië gevestig, waarna die krieketvlakke in Tanzanië agteruitgegaan het en daarna weer op Dar-es-Salaam beperk was. Die jong en belowende krieketspeler John Solanky het reeds in 1967 na Engeland vertrek, waar hy vir Glamorgan gespel het, en nooit na Tanzanië teruggekeer nie. Die veelsydige Solanky het die bekendste Tanzaniese “krieketuitvoer” geword en gedurende sy vier jaar vir Glamorgan (1972–1976) 275 paaltjies geneem en 3 508 lopies in eersterangse en Lys A-krieket aangeteken. Nogtans het Tanzanië hul eerste en enigste toer buite Oos-Afrika aangepak en in Februarie en Maart 1974 na Nigerië getoer. Hulle het dié reeks van drie wedstryde ná twee oorwinnings en een onbesliste wedstryd beklink. Sedert die 1970’s het die Tanzaniese Krieketvereniging ter vermyding van ’n verdere agteruitgang van die spel daarop gefokus om die spel onder Afrikane te vestig.

Oos-Afrika is genooi om aan die eerste Krieketwêreldbeker 1975 deel te neem. Hulle was naas Sri Lanka een van twee nietoetspanne wat vir dié toernooi genooi is. Kenia het die helfte van die span se 14 spelers gestel. Praful Mehta en Shiraz Sumar was die enigste twee Tanzaniese krieketspelers wat vir die Oos-Afrikanse span verskyn het. Voor dié toernooi is die span se deelname egter bevraagteken, nadat Tanzanië gedreig het sy spelers te verbied om na Engeland te toer in protes teen die Britse en Ierse Leeus-rugbyspan se toer na Suid-Afrika onder apartheid in 1974. Die insluiting van Oos-Afrika is as ’n belangrike stap vir die toernooi beskou, aangesien die deelname van ’n Afrikaspan as nodig geag is om van dit ’n ware wêreldbekertoernooi te maak. Die twee sterkste krieketlande in Afrika, Suid-Afrika en Rhodesië, het hul spelers op grond van ras gekeur en is uitgesluit as deel van die sportboikot teen Suid-Afrika, waarvolgens Oos-Afrika as Afrikaverteenwoordiger deelgeneem het. Ná opwarmingswedstryde teen Somerset, Wallis, Glamorgan en verskeie ander klubspanne, het hulle in die eerste rondte teen Engeland, Indië en Nieu-Seeland gespeel, maar al drie sy wedstryde verloor. Die krieketwêreldbekertoernooi is opgevolg deur ’n eersterangse wedstryd teen Sri Lanka op die County Ground in Taunton.

In 1978 het die Minor Counties Krieketvereniging Kenia besoek vir sewe wedstryde, waaronder twee teen Oos-Afrika. Die eerste wedstryd met 60 boulbeurte het die Minor Counties met agt paaltjies gewen. ’n Beplande driedaagse wedstryd is afgelas sonder dat ’n bal geboul is. Oos-Afrika het aan die IKR-trofeë in 1979, 1982 en 1986 deelgeneem, maar hulle kon nie vir die krieketwêreldbekertoernooie in 1979, 1983 en 1987 kwalifiseer nie.

Die jaarlikse toernooi teen Kenia en Uganda is voortgesit, hoewel Kenia in 1981 van die Oos-Afrikaanse span weggebreek het en voorts deur sy eie nasionale span verteenwoordig is. In 1966 is die driehoekige toernooi in ’n vierhoekige omskep, nadat Zambië aangesluit het. Tot in 1980 kon Tanzanië dié toernooi slegs een keer wen.

### Oos- en Sentraal-Afrikaanse span

*Die hoofartikel vir hierdie afdeling is: Oos- en Sentraal-Afrikaanse krieketspan.*
In 1989 het die Oos-Afrikaanse span homself aan die IKR onttrek en is in dieselfde jaar met die Oos- en Sentraal-Afrikaanse krieketspan vervang. Dié nuwe span was ’n gesamentlike span van Malawi, Tanzanië, Uganda en Zambië, en hulle het in 1990 vir die eerste keer aan die IKR-trofee deelgeneem, en daarna in 1994, 1997 en 2001, maar hulle kon nie vir die krieketwêreldbekertoernooie in 1992, 1996, 1999 en 2003 kwalifiseer nie.

### IKR-lidmaatskap

Terselfdertyd het Tanzanië se vermoë in die middel-1990’s toegeneem, toe hulle twee Afrikatoernooie in 1994 en 1995 as naaswenner afgesluit het, waarna aan die begin van die 2000’s ’n swak fase begin het. Net ná die IKR-trofee 2001 het Tanzanië homself aan die Oos- en Sentraal-Afrikaanse span onttrek en op sy eie as ’n assosiaatlid by die IKR aangesluit wat met nuwe geleenthede vir Tanzaniese krieket gepaard gegaan het. Die nasionale span het tydens die Afrikabeker 2002 sy eerste wedstryde gespeel, maar al vier sy wedstryde verloor.

Tydens die Afrikakrieketvereniging Kampioenskap 2004, wat as ’n kwalifisering vir die IKR-trofee 2005 en daarmee vir die Krieketwêreldbeker 2007 gedien het, het Tanzanië verbeter, hoewel hulle dié toernooi steeds laaste afgesluit het, maar die gasheer Zambië in die laaste wedstryd kon klop. Twee jaar later het die Tanzaniërs nog beter gevaar, toe hulle afdeling twee van die Wêreldkrieketliga Afrikastreek, ’n tweedevlaktoernooi onder die Wêreldkrieketliga, gewen het. Daarmee het Tanzanië afdeling drie van die Wêreldkrieketliga 2007–09 in Darwin, Australië gehaal. Tanzanië is in Groep B deur beide die Kaaimanseilande en Uganda geklop, waarna hulle slegs een oorwinning oor Hongkong kon aanteken. In die uitspeelwedstryd het hulle weer vir Hongkong ontmoet, maar hulle is dié keer verslaan, waarmee die span na afdeling vier gerelegeer is.

Die beheerliggaam se poging om die spel onder die inheemse bevolking te vestig was suksesvol en die nasionale span bevat nou tussen 20 en 25% Afrikaspelers. In 2005 het die Tanzaniese Krieketvereniging ’n ontwikkelingsprogram geloods om die aantal Afrikaspelers verder te laat groei en krieket in die hele land weer in te stel. Hulle het veral op demonstrasiesessies by skole gefokus om onderwysers aan te moedig dat hulle die sport deel maak van die kurrikulum. In 2008 het Tanzanië die Wêreldkrieketliga 2007–09 se afdeling vier vir die Krieketwêreldbeker 2011 gehuisves. Die gasheer het in die uitspeelwedstryd om die derde plek teen Italië vasgeval en daarmee vir die daaropvolgende Wêreldkrieketliga 2009–14 in dié afdeling aangebly. Dit is in 2010 in Italië beslis en was deel van die Krieketwêreldbeker 2015-kwalifisering, waar hulle weer in die vierde plek geëindig en daarmee in die Wêreldkrieketliga 2012 steeds in afdeling vier gespeel het. Tydens die in Maleisië besliste afdeling vier 2012 het die Tanzaniërs die sesde plek behaal, nadat hulle in die uitspeelwedstryd deur die gasheer geklop en na die Wêreldkrieketliga 2012–18 se afdeling vyf gerelegeer is. Dit is ook in Maleisië aangebied en was deel van die Krieketwêreldbeker 2019-kwalifisering. Tanzanië het in die wedstryd om die derde plek Nigerië verslaan en daarmee in 2016 in dié afdeling aangebly. Dit het die Tanzaniërs slegs in die vyfde plek afgesluit, waarna hulle die Wêreldkrieketliga 2017–19 in die Afrikakwalifisering 2017 begin het.

Tanzanië het nie aan die T20I-wêreldbekerkwalifiserings vir die toernooie in 2007, 2009 en 2010 deelgeneem nie. In 2012 het die Tanzaniërs versuim om die T20I-wêreldbekerkwalifisering te haal, waarmee hulle ook die T20I-wêreldbeker 2012 misgeloop het. Tanzanië het ook nie die T20I-wêreldbekerkwalifisering 2013 gehaal nie, waarmee hulle versuim het om vir die T20I-wêreldbeker 2014 te kwalifiseer. In die daaropvolgende kwalifiseringsfase het hulle nie die T20I-wêreldbekerkwalifisering 2015 vir die T20I-wêreldbeker 2016 gehaal nie. Tydens die Afrikakwalifisering 2017 vir die Krieketwêreldbeker 2023 het die span die derde plek behaal en daarmee die afdeling vyf 2017 misgeloop.

### Verdere ontwikkeling

In April 2018 het die wêreldbeheerliggaam IKR aan al sy lede volle T20I-status toegeken. Vervolgens word al die T20I-wedstryde tussen Tanzanië en ander IKR-lede sedert 1 Januarie 2019 as ’n volle T20I erken. Tanzanië het aan die T20I-wêreldbeker 2021 se Afrikakwalifisering 2019 deelgeneem, maar hulle is reeds in die plaaslike kwalifisering uitgeskakel. Op 2 November 2021 het Tanzanië tydens die Afrikakwalifisering 2021 in Kigali teen Mosambiek in sy eerste T20I-wedstryd gespeel en met sewe paaltjies gewen. Reeds met sy T20I-buiging het die span met 242 lopies sy hoogste T20I-telling aangeteken. Vier dae later het die Tanzaniërs dié rekord amper gehaal, toe hulle 240 lopies teen Rwanda aangeteken het. Albei tellings is die Tanzaniese span se hoogstes in dié tyd. Die span het daarna die plaaslike kwalifisering gehaal, maar hulle is uitgeskakel en het daarmee die T20I-wêreldbeker 2022 misgeloop. Daarna het Tanzanië in die Afrika T20I-bekereindstryd met agt paaltjies teen Uganda vasgeval. Die plaaslike Afrikakwalifisering vir die T20I-wêreldbeker 2024 het Tanzanië beklink en daarmee die Afrikakwalifisering gehaal. In dié proses het Yalinde Nkanya op 9 Desember 2022 teen Kameroen vyf paaltjies vir slegs twee lopies geneem, waarmee hy die beste boulsyfer in dié tyd vir Tanzanië geneem het. Daarmee het hy die eerste Tanzaniese bouler geword wat ’n T20I-vyf-paaltjie-oes geneem het. Die daaropvolgende Oos-Afrikaanse T20I-reeks het die Tanzaniërs as naaswenner na Uganda en voor Rwanda afgesluit.

In Junie 2023 sou hulle aan die Kontinentbeker T20I Afrika 2023 deelgeneem het, maar hulle het hulleself aan dié toernooi onttrek. Twee maande later het Tanzanië tydens die Oos-Afrikaanse T20I-beker 2023 die tweede plek ná Uganda en voor Rwanda behaal. Op die Afrikaspele 2023 (beslis in Februarie 2024) in Accra, Ghana, is vir die eerste keer ’n kriekettoernooi beslis, waartydens Tanzanië ná nederlae teen beide Namibië en Zimbabwe, asook ’n oorwinning oor Nigerië gelyk op punte met Namibië en Nigerië was, maar weens sy swakker lopietempo uitgeskakel is.

In November 2023 het Tanzanië tydens die Afrikakwalifisering versuim om vir die T20I-wêreldbeker 2024 te kwalifiseer. Tydens die Afrikakwalifisering vir die T20I-wêreldbeker 2026 het die Tanzaniërs die vierde plek behaal en daarmee die hooftoernooi misgeloop. Tydens die Uitdaagliga-uitspeelrondte 2024 het Tanzanië die Uitdaagliga 2023–2026 gehaal. Daar het die span egter versuim om vir die Krieketwêreldbeker 2027 te kwalifiseer. In 2026 het hulle tydens die plaaslike kwalifisering vir die T20I-wêreldbeker 2028 die Afrikakwalifisering gehaal. In die wedstryd teen die Seychelle op 27 Maart het Ivan Selemani die eerste Tanzaniese kolwer geword wat ’n T20I-honderdtal aangeteken het. Voorheen het die o/19-nasionale span vir die eerste keer vir ’n krieketwêreldbekertoernooi gekwalifiseer en tydens die 2026-toernooi in Namibië en Zimbabwe sy eerste verskyning gemaak. Die o/19-span het grootliks uit inheemse Tanzaniërs en drie spelers met ’n Indiese herkoms bestaan.

## Kleure

In T20I-krieket dra Tanzanië blou truie met ’n swart kleuraksent, ’n swart V-halslyn en blou broeke. Veldspelers dra ’n blou bofbalpet of ’n blou sonhoed. Die kolwers se helms is ook blou geverf. Gedurende IKR-toernooie verskyn die borg se embleem op die regter mou en die belettering *TANZANIA* verskyn op die middel van die trui.

Die Tanzaniese nasionale krieketspan se bynaam is *The Cows*. Die Tanzaniese Krieketvereniging se kenteken toon ’n Masai-kameelperd, die nasionale dier van die land.

## Tuisstadions

Annadil Burhani GroundGymkhanaUniversiteit van Dar-es-Salaam Ligging van Tanzaniese krieketstadions
Tanzanië beskik oor geen amptelike tuisstadion vir sy nasionale span nie. Die Tanzaniese nasionale krieketspan gebruik vir hul krieketwedstryde eerder ’n verskeidenheid stadions dwarsdeur Tanzanië:

| No. | Stadion | Plek | Eerste wedstryd |
| --- | --- | --- | --- |
| 1 | Annadil Burhani Ground | Dar-es-Salaam | 31 Oktober 2022 |
| 2 | Gymkhana | Dar-es-Salaam | 21 September 2024 |
| 3 | Universiteit van Dar-es-Salaam | Dar-es-Salaam | 21 September 2024 |

## Spelers

### Spelerstatistieke

Daar het altesaam 35 spelers T20I-krieket vir Tanzanië gespeel. Vervolgens die spelers wat vir die Tanzaniese span die meeste lopies aangeteken en die meeste paaltjies geneem het.

#### Lopies

| T20I |
| --- |
| Speler | Tydperk | T20Is | Lopies |
| Ivan Selemani | 2021–hede | 68 | **1 640** |
| Abhik Patwa | 2021–2025 | 57 | **1 387** |
| Amal Rajeevan | 2022–2025 | 55 | **1 063** |
| Kassim Nassoro | 2021–hede | 79 | **0913** |
| Omary Kitunda | 2021–hede | 59 | **0559** |
| Korrek teen: 5 April 2026 |

#### Paaltjies

| T20I |
| --- |
| Speler | Tydperk | T20Is | Paaltjies |
| Ally Kimote | 2021–hede | 81 | **90** |
| Yalinde Nkanya | 2022–hede | 55 | **71** |
| SanjayKumar Thakor | 2021–2024 | 58 | **65** |
| Salum Jumbe | 2021–hede | 66 | **65** |
| Kassim Nassoro | 2021–hede | 79 | **51** |
| Korrek teen: 5 April 2026 |

### Spankapteins

Tot op hede was vier spelers reeds die kaptein vir Tanzanië tydens ’n T20I-wedstryd.

| T20I |
| --- |
| No. | Naam | Tydperk |
| 1 | Abhik Patwa | 2021–2025 |
| 2 | **Kassim Nassoro** | 2022–hede |
| 3 | Salum Jumbe | 2024 |
| 4 | Laksh Bakrania | 2025 |

## Rekords

### Krieketwêreldbekerrekord

| Jaar | Uitslag |
| --- | --- |
| 1975 | *Sien  Oos-Afrika* |
| 1979 | *Sien  Oos-Afrika* |
| 1983 | *Sien  Oos-Afrika* |
| 1987 | *Sien  Oos-Afrika* |
| 1992 | Nie ’n IKR-lid nie |
| 1996 | Nie ’n IKR-lid nie |
| 1999 | Nie ’n IKR-lid nie |
| 2003 | Nie ’n IKR-lid nie |
| 2007 | Nie gekwalifiseer nie |
| 2011 | Nie gekwalifiseer nie |
| 2015 | Nie gekwalifiseer nie |
| 2019 | Nie gekwalifiseer nie |
| 2023 | Nie gekwalifiseer nie |
| 2027 | Nie gekwalifiseer nie |
| 2031 | N.v.t. |

### Kampioenetrofeerekord

| Jaar | Uitslag |
| --- | --- |
| 1998 | Nie ’n IKR-lid nie |
| 2000 | Nie ’n IKR-lid nie |
| 2002 | Nie ’n IKR-lid nie |
| 2004 | Nie gekwalifiseer nie |
| 2006 | Nie gekwalifiseer nie |
| 2009 | Nie gekwalifiseer nie |
| 2013 | Nie gekwalifiseer nie |
| 2017 | Nie gekwalifiseer nie |
| 2025 | Nie gekwalifiseer nie |
| 2029 | Nie gekwalifiseer nie |

### T20I-rekord teen ander lande

| Teenstander | Wedstryde | Gewen | Verloor | Gelykop | Onbeslis | % Gewen | Eerste T20I-oorwinning |
| --- | --- | --- | --- | --- | --- | --- | --- |
| **t. Toetslande** |
|  Zimbabwe | 2 | 0 | 2 | 0 | 0 | 0,00 | – |
| **t. Assosiaatlede** |
|  Bahrein | 4 | 2 | 2 | 0 | 0 | 50,00 | 8 Julie 2025 |
|  Botswana | 3 | 3 | 0 | 0 | 0 | 100,00 | 7 November 2021 |
|  Duitsland | 2 | 1 | 1 | 0 | 0 | 50,00 | 12 Julie 2025 |
|  Eswatini | 2 | 2 | 0 | 0 | 0 | 100,00 | 6 Desember 2022 |
|  Gambië | 1 | 1 | 0 | 0 | 0 | 100,00 | 6 Desember 2022 |
|  Ghana | 2 | 2 | 0 | 0 | 0 | 100,00 | 4 Desember 2022 |
|  Kameroen | 4 | 4 | 0 | 0 | 0 | 100,00 | 6 November 2021 |
|  Kenia | 5 | 2 | 3 | 0 | 0 | 40,00 | 17 November 2021 |
|  Koeweit | 1 | 0 | 1 | 0 | 0 | 0,00 | – |
|  Lesotho | 1 | 1 | 0 | 0 | 0 | 100,00 | 22 September 2024 |
|  Malawi | 4 | 4 | 0 | 0 | 0 | 100,00 | 20 September 2022 |
|  Maleisië | 1 | 0 | 1 | 0 | 0 | 0,00 | – |
|  Mali | 1 | 1 | 0 | 0 | 0 | 100,00 | 21 September 2024 |
|  Mosambiek | 2 | 2 | 0 | 0 | 0 | 100,00 | 2 November 2021 |
|  Namibië | 3 | 0 | 3 | 0 | 0 | 0,00 | – |
|  Nigerië | 5 | 3 | 1 | 0 | 1 | 75,00 | 17 November 2021 |
|  Rwanda | 18 | 16 | 2 | 0 | 0 | 88,89 | 31 Oktober 2022 |
|  Sierra Leone | 2 | 2 | 0 | 0 | 0 | 100,00 | 3 November 2021 |
|  Uganda | 17 | 3 | 12 | 0 | 2 | 20,00 | 19 Desember 2022 |
|  Vanuatu | 1 | 0 | 1 | 0 | 0 | 0,00 | – |
| **Algeheel** | **83** | **51** | **29** | **0** | **3** | **61,45** | 2 November 2021 |
| *Rekords volledig tot en met T20I #3801 op 5 April 2026. Gelykop verwys na wedstryde wat deur ’n valbyl (soos ’n Superboulbeurt) beslis is. Wenpersentasies sluit onbesliste wedstryde uit en gelykop as ’n halwe oorwinning (ongeag die valbyl).* |

### T20I-wêreldbekerrekord

| Jaar | Uitslag |
| --- | --- |
| 2007 | Nie deelgeneem nie |
| 2009 | Nie deelgeneem nie |
| 2010 | Nie deelgeneem nie |
| 2012 | Nie gekwalifiseer nie |
| 2014 | Nie gekwalifiseer nie |
| 2016 | Nie gekwalifiseer nie |
| 2021 | Nie gekwalifiseer nie |
| 2022 | Nie gekwalifiseer nie |
| 2024 | Nie gekwalifiseer nie |
| 2026 | Nie gekwalifiseer nie |
| 2028 | N.v.t. |
| 2030 | N.v.t. |

### Afrikaspele

| Jaar | Uitslag |
| --- | --- |
| 2023 | Groepfase |

## Sien ook

## Verwysings

## Bronnelys

* (en)  Roy Morgan (2007). *The Encyclopedia of World Cricket*. SportsBooks Ltd. ISBN 978-1-899807-51-2.
* (en)  Rowland Bowen (1970). *Cricket: a History of Its Growth and Development Throughout the World*. Londen: Eyre & Spottiswoode. ISBN 978-0-413-27860-9.

## Eksterne skakels

* (en)  (sw)  Amptelike webwerf van die Tanzaniese Krieketvereniging
* (en)  Tanzanië op ESPNcricinfo
* (en)  Tanzanië by die IKR